Ministarka u Vladi Crne Gore Marija Vučinović

Govor na svečanom otvaranju Prve multikulturalne konferencije „Dijalogom do sloge“, u organizaciji Zenske građanske inicijative

Medresa „Mehmed Fatih“ , 22.06.2019. godine u Tuzima

„Poštovane i uvažene dame i gospodo, zadovoljstvo mi je što sam danas sa vama na prvoj multikulturalnoj konferenciji „Dijalogom do sloge“.

Vjerujem da smo sve, ovdje prisutne, svjesne da je Crna Gora već odavno prepoznata kao društvo koje afirmiše politiku evropskih vrijednosti i načela, zasnovanih, prije svega , na dijalogu, međusobnom razumijevanju, kao i napretku ka punom poštovanju ljudskih prava i sloboda.

Iz pozicije ministarke u Vladi Crne Gore i višegodišnjeg političkog djelovanja, time i ostvarenim kontaktima sa relevantnim međunarodnim predstavnicima, mogu slobodno kazati da smo kao država pouzdan partner u daljoj modernizaciji i jačanju društva dijaloga, vladavine prava i rodne ravnopravnosti kao jedne od vrlo važnih mjera u procesu demokratizacije.

I ova mjera ne smije biti stvar trenda. Jer zrelo društvo podrazumjeva odgovornost u svim segmentima, te je neophodno i dalje insistirati da na odgovornim pozicijama imamo odgovorne i stručne ljude, nezavisno od toga da li su žene ili muškarci.

Sudionice smo da je u Crnoj Gori sve više žena koje kroz javni i civilni sektor utiču na kreiranje politika neohodnih za kvalitetniji život , ne samo nas žena, već cjelokupne zajednice.

Stoga, dozvolite da primjetim, da je i sam odabir učesnica na današnjoj konferenciji, dobar pokazatelj da crnogorsko društvo i te kako ima stručne, odgovorne i sposobne žene koje apsolutno opravdavaju pozicije koje obnašaju.

Takođe, našim djelovanjem dajemo snažan impuls postizanju pune rodne ravnopravnosti kao preduslova za razumijevanje i i neophodnost dijaloga.

 Uz podsjećanje da dijalog predstavlja ogledalo zrelog i uređenog društva, potrebno je da naučimo prvo pogledati sopstveni, ali razumijeti i odraz onog drugačijeg .

Zato, sam sigurna da će današnja konferencija, bez obzira na naša nacionalna , vjerska ili politička uvjerenja, na pravi način afirmisati zajedništvo i dijalog s ciljem unaprijeđenja postojećih i kreiranja novih rješenja radi ravnopravnog učešća u procesima odlučivanja.

Takođe, vjerujem da ćemo Ženskom građanskom inicijativom “Dijalogom do sloge” ohrabriti i one žene koje još nisu spremne izaći iz tradicionalno nasljeđenih okvira, jer, dozvolite, odgovornost je na nama , a ne na generacijama koje dolaze.

U to ime, čast mi je da otvorim prvu multikulturalnu konferenciju. ”